text: ৫০১.ভি২ প্রকরণ (বা সংক্ষেপে ৫০১.ভি২) হলো কোভিড-১৯ রোগ সৃষ্টিকারী সার্স কোভ-২ এর একটি পরিব্যক্ত প্রকরণ। এই প্রকরণটি ২০২০ সালের ১৮ ডিসেম্বর দক্ষিণ আফ্রিকার স্বাস্থ্য বিভাগ কর্তৃক সর্বপ্রথম শনাক্ত করা হয়। গবেষক ও কর্মকর্তাদের মতে, পূর্বেকার অন্তর্নিহিত জটিল রোগের ইতিহাস না থাকা তরুণদের মধ্যে এই প্রকরণের বিস্তার অত্যধিক। পূর্ববর্তী জটিল রোগ না থাকা সত্ত্বেও এটি তাদের মধ্যে গুরুতর অসুস্থতা সৃষ্টি করতে পারে। দক্ষিণ আফ্রিকার স্বাস্থ্য বিভাগের মতে, করোনাভাইরাসের এই স্ট্রেইনটি পূর্বের অন্যান্য স্ট্রেইনের তুলনায় খুব দ্রুত বিস্তার লাভ করছে এবং করোনাভাইরাস মহামারীর দ্বিতীয় ঢেউকে ত্বরান্বিত করছে।
  
  বিজ্ঞানীরা লক্ষ্য করেছেন, ভাইরাসের এই প্রকরণে বেশ কিছু পরিব্যক্তি ঘটেছে, যা এদের মানবকোষের সাথে আরও সহজে সংযুক্ত হতে সহায়তা করে। কেননা এর তিনটি পরিব্যক্তিই ঘটেছে ভাইরাসের স্পাইক গ্লাইকোপ্রোটিনের রিসেপ্টর-বাইন্ডিং ডোমেনে; যার মধ্যে এন৫০১ওয়াই (৫০১ নম্বর অবস্থানের অ্যামিনো অ্যাসিডে অ্যাসপারাজিন (এন) থেকে টাইরোসিনে (ওয়াই) রূপান্তর) অন্যতম। এই বিশেষ রূপান্তর বা পরিব্যক্তি অস্ট্রেলিয়া ও যুক্তরাজ্যেও শনাক্ত করা হয়েছে।
  
  আরও দেখুন 
   ভিওসি-২০২০১২/০১, যুক্তরাজ্যে প্রাপ্ত সার্স-কোভ-২ ভাইরাসের একটি প্রকরণ
   ক্লাস্টার ৫, ডেনমার্কে প্রাপ্ত সার্স-কোভ-২ ভাইরাসের একটি প্রকরণ
  
  তথ্যসূত্র 
  
  বিষয়শ্রেণী:দক্ষিণ আফ্রিকায় কোভিড-১৯ মহামারী
  বিষয়শ্রেণী:সার্স-কোভ-২
title: ৫০১.ভি২ প্রকরণ